ועדת החקירה הפרלמנטרית בנושא האלימות בספורט, כנסת 15, פרוטוקול מספר 17, 2002-02-19 00:00

אבשלום וילן: צהרים טובים, אני פותח את ישיבת ועדת החקירה בנושא האלימות בספורט.

אבשלום וילן: אני מקווה מאוד שחברי הכנסת יצטרפו אלינו.

אבשלום וילן: יש לנו ארבעה נושאים על סדר היום.

אבשלום וילן: הנושא הראשון הוא סקירת פעילויות שבוצעו בעקבות דוח הביניים.

אבשלום וילן: בכל ישיבה אנחנו בודקים קטע אחר מההחלטות שקיבלנו, האם אנחנו מתקדמים ואיפה אנחנו נמצאים.

אבשלום וילן: היום נבדוק את התחום החינוכי.

אבשלום וילן: נושא נוסף הוא חוק הספסרות: מניעת ספסרות בכרטיסי משחקים.

אבשלום וילן: דיברנו על כך מספר פעמים.

אבשלום וילן: נצטרך לראות את הצעת החוק של חבר הכנסת זנדברג, האם אפשר להביא אותה לכלל חקיקה, ולהביא אותה לוועדה המתאימה.

אבשלום וילן: נושא נוסף הוא החרפת האלימות כנגד מנהלי ומאמני קבוצות כדורגל.

אבשלום וילן: קיבלתי מכתב חריף ביותר, עם תיאורים מאוד בעייתיים על אלימות כנגד מאמנים בקבוצות נוער.

אבשלום וילן: דיברנו רבות על כך שמבחינת האלימות רף הגילאים יורד.

אבשלום וילן: הוזמנו לכאן מספר אנשים ואני מקווה שכולם הגיעו.

אבשלום וילן: הנושא האחרון הוא מה שקראנו בעיתונים אתמול, אלימות כנגד שופטי כדורגל והכאת שופט בטורניר כדורגל לבתי-ספר תיכוניים.

אבשלום וילן: נמצא איתנו מר אסי עמר, השופט באותו משחק, וכן נציגי בית-הספר המעורב.

אבשלום וילן: נדון במקרה הזה ונראה מה ניתן לעשות כדי שתופעות כאלה לא יקרו.

אבשלום וילן: (מציג את הנוכחים)     	ברשותכם, אני לא מתחייב שזה יהיה הסדר.

אבשלום וילן: מכיוון שמר אסי עמר עדיין פצוע נרצה אולי לשחרר אותו ראשון.

אבשלום וילן: ברשותכם, נעבור קודם כל לסקירת פעילויות בתחום מניעת האלימות בספורט.

אבשלום וילן: מר אברהם זוכמן, הייתם פה לפני כמה חודשים והצגתם מה אתם מתכוונים לעשות.

אבשלום וילן: בינתיים ראיתי שהתחלתם להזיז כמה דברים, הוצאתם חוברת, הלכתם לתכנית בית-ספרית.

אבשלום וילן: ניתן ב-5 דקות סקירה מה קורה בתחום הזה.

אברהם זוכמן: לצערי אין לי פה נתונים על מה שאנחנו התחייבנו לעשות.

אברהם זוכמן: הבינותי שהוזמנתי רק לגבי המקרה שקרה לצערי עם השופט.

אבשלום וילן: מר פז כהן-גת, עוזרי, יציג את מה שנעשה עד כה, כולל סרט, ואחרי זה נמשיך בצורה מסודרת.

פז כהן-גת: המטרה היא להציג חלק מהפעילויות שנעשו בתקופה האחרונה, הן בתחום החינוך והן בכלל בנושא האלימות בספורט בישראל.

פז כהן-גת: יצאה חוברת מטעם משרד החינוך, חוברת להגינות בספורט: "ספורט נטו".

פז כהן-גת: המטרה שלה להקנות כלים והמלצות למורים בבתי-הספר לעריכת אירועי ספורט באווירה חינוכית נאותה.

פז כהן-גת: החוברת הזאת הופצה לכל בתי-הספר בארץ.

פז כהן-גת: במקביל לפני כחצי שנה הופץ סרט וידיאו למורים ולתלמידים בנושא הגינות בספורט.

פז כהן-גת: הוא הופץ בין כל המרכזים הפדגוגיים.

פז כהן-גת: מי שירצה לקבל פירוט נוסף, יוכל לקבל אחר-כך.

פז כהן-גת: ספר נוסף שיצא לא מזמן הוא הספר "משחק הוגן".

פז כהן-גת: הוא הופץ לפני כן באנגלית וכעת הוא הופץ בעברית.

פז כהן-גת: ערכו אותו מר אורי אפק וד"ר רוני לידור.

פז כהן-גת: הספר הזה הועבר לכל בתי-הספר.

פז כהן-גת: נאמר לנו ממשרד החינוך שהתלמידים מקבלים בשעה שבועית שיעור שמדבר על הגינות בספורט.

פז כהן-גת: המטרה של כל הספרות הזאת היא הפנמה של תכונות של מנהיגות, הגינות, עזרה לזולת, רוח ספורטיבית של כבוד הדדי לתלמיד ולחבר וגם למשחק עצמו.

פז כהן-גת: יש את אליפות בתי-הספר בכדורסל, שם מעניקים פרס לשחקן ההוגן ולקבוצה הכי הוגנת.

פז כהן-גת: יש תכנית לפיתוח מנהיגות, אזרחות טובה ומניעת אלימות, שמפעילים אותה בגימנסיה הריאלית בראשון-לציון, בשפרעם ובנהריה.

פז כהן-גת: התכנית לוקחת את עולם הספורט ומשלבת תכנים וערכים חינוכיים דרך הספורט כדי להוביל למניעת האלימות.

פז כהן-גת: אראה 3 דוגמאות של דברים שנעשו.

פז כהן-גת: בית-ספר שטראוס בנהריה קיים כנס אזרחות טובה, שנמשך יום שלם, לכל תלמידי השכבות כדי ללמד אותם באמצעות הספורט איך למנוע אלימות וכדי להראות מקרים חיוביים.

פז כהן-גת: מגימנסיה הרצליה נסעו לארצות-הברית כדי ללמוד את המודל של ארגון הספורט האמריקאי National ...

פז כהן-גת: athletics association)).

פז כהן-גת: זה כלל דיונים וצפייה בסרטים.

פז כהן-גת: המטרה היא להכניס לתוך מערך הלימודים נושאים כמו כבוד ולהבהיר מה הן תוצאות האלימות.

פז כהן-גת: אני רוצה לציין שהרוח העיקרית היא להראות איך אפשר לנהוג בהגינות.

פז כהן-גת: כאשר שחקן מקבל לדוגמא כרטיס אדום, יש מי שניגש לשופט, לוחץ לו את היד ויוצא מן המגרש ולעומתו יש  שחקן שמקבל כרטיס אדום ומתחיל לצעוק ולעורר מהומה.

פז כהן-גת: חשוב לי להזכיר בנושא הזה את מר אברהם זוכמן, המפקח הממונה על החינוך הגופני במשרד החינוך, שדואג לעדכן אותנו ומוביל את כל התחום הזה במשרד החינוך.

פז כהן-גת: בתחום החקיקה: יש לנו את חוק הבטיחות במקומות ציבוריים, שעבר כבר את ועדת השרים.

פז כהן-גת: אנחנו מחכים עוד קצת כדי להעביר אותו לקריאה ראשונה ולהצטרף להצעת החוק הממשלתית; עומד על הפרק חוק הספסרות, שהיועצת המשפטית של הוועדה, עו"ד מירב ישראלי, תפרט עוד מעט; וכל הנושא של הרחבת גופי האוהדים וגיבוש דרכי התמודדות עם אוהדים דרך מנהלי הקבוצות.

פז כהן-גת: פעילויות כלליות נוספות שנעשות:     	1) פרסומת למניעת אלימות במגרשים, ביוזמת חברת פלאפון ובמימונה.

פז כהן-גת: אנחנו נציג אחר-כך את הפרסומת.

פז כהן-גת: 2) איגוד הכדורסל הוסיף לתקנון המשמעת נושא של נהמות גזעניות, ביטויי גנאי וקריאות סקסיסטיות, כחלק מהעבירות הקבוצתיות שהקבוצות עושות.

פז כהן-גת: 3) הרחבת גופי אוהדים וגיבוש דרכי התמודדות עם אוהדים מתפרעים באמצעים מנהלי קבוצות.

פז כהן-גת: בעצם כחלק מהעבודה שלנו בוועדה יש המון דברים קטנים שכבר יושמו בתוך הקבוצות.

פז כהן-גת: 4) יש פרויקט של הטלוויזיה החינוכית, קמפיין כנגד אלימות בספורט.

פז כהן-גת: מר הרברטו וינטר מהמתנ"סים מקים עכשיו פרויקט לפיתוח תחום האוהדוּת.

פז כהן-גת: מנסים להעביר את המסר של הוגנות בספורט דרך המתנ"סים לתלמידים עצמם.

פז כהן-גת: דבר אחרון, אני רוצה להציג לכם נתונים שהמשטרה העבירה לנו לפני כחודש, שמראים על מגמת ירידה בהיקף העבירות הפליליות במגרשים ובאולמות הכדורסל.

פז כהן-גת: מונח לפניכם הדוח המצולם.

פז כהן-גת: הנתונים הבולטים הם נתונים די מובהקים, על ירידה של 20% בתיקי איומים במגרשים ובאולמות כדורסל, ירידה של 20% בעבירות נגד הסדר הציבורי, ירידה של 10%  במקרי תקיפת שוטר במגרשים וירידה של 30% במקרי התקיפה במגרשים - בשנת 2000 היו 276 מקרים לעומת 216 מקרים בשנת 2001, שזה ירידה משמעותית.

אבשלום וילן: צריך לזכור שהנתונים האלה מתייחסים רק לדברים שדווחו למשטרה.

אבשלום וילן: במגרשי הספורט יש גם הרבה דברים שאינם מדווחים.

אבשלום וילן: זאת הבעיה עם הסטטיסטיקה המשטרתית.

קריאה: זה בעיה עם סטטיסטיקה בכלל.

קריאה: לא רק עם סטטיסטיקה משטרתית.

אבשלום וילן: בהחלט, אבל במקרה דנן, בספורט אנחנו יודעים שרק חלק קטן מהעבירות מדווח.

אבשלום וילן: בפרט מה שאנחנו מדברים עליו, עבירות התנהגות במגרשים וכן הלאה, לא מגיע לכלל דיווח.

אבשלום וילן: המקרים הקשים עוברים לדיווח משטרתי ועליהם יש לנו סטטיסטיקה.

אבשלום וילן: אפשר לומר שזה הפירוט של המקרים שדווחו.

אבשלום וילן: (הקרנת סרט וידיאו: תשדיר שירות למניעת אלימות בספורט)

אבשלום וילן: על כגון זה נאמר: אם כל-כך טוב אז בכל אופן מאיפה באות הצרות?

אבשלום וילן: אלימות כנגד שופטי כדורגל - הכאת שופט בטורניר כדורגל לבתי-ספר תיכוניים

אבשלום וילן: ברשותכם, בעקבות הסקירה הקצרה, ותודה למר פז כהן-גת שהכין אותה, נעבור למקרה שהיה שלשום במשחק בטורניר כדורגל לבתי-ספר תיכוניים.

אבשלום וילן: יושב איתנו כאמור השופט מר אסי עמר.

אבשלום וילן: אולי נתחיל ממך.

אבשלום וילן: מה בעצם קרה?

אסי עמר: בסיום המשחק בין קבוצות מטרווסט רעננה ואורט נתניה שרקתי לסיום.

אסי עמר: המשחק נערך כ-50 דקות, שתי מחציות של 25 דקות כל אחת.

אסי עמר: נגמר המשחק, הכל טוב ויפה, הקבוצות כבר החלו לרדת מהמגרש.

אסי עמר: שוער קבוצת מטרווסט רעננה ניגש אלי מאחור ודחף אותי בגבי.

אסי עמר: הרגשתי את הדחיפה והודעתי לו שאני מרחיק אותו.

אסי עמר: ניסיתי לחפש את אחד האחראים ממטרווסט כדי להודיע לו על המקרה.

אסי עמר: היו הרבה אנשים ליד הספסל שלהם אך לא ראיתי את האחראי.

אסי עמר: ניגש אלי שחקן אחר, שבמהלך המשחק קיבל כרטיס צהוב, והחל לקלל אותי ולאיים.

אסי עמר: התרחקתי ממנו כי לא רציתי להתעסק איתו יותר מדי.

אסי עמר: רציתי לדווח לאחראי על שני המקרים שאירעו.

אסי עמר: כאשר הסתובבתי והלכתי לחפש את האחראי אותו שוער ניגש אלי פעם שניה ונתן לי אגרוף בראש.

אסי עמר: קיבלתי הלם מהאגרוף אבל המשכתי בשלי, אמרתי שאודיע על כל המקרים האלה לאחראי וניסיתי ללכת משם.

אסי עמר: אנשים מסביב ניסו להשתלט על אותו שחקן.

אסי עמר: זה עבד למשך מספר שניות אבל אחרי זמן קצר אחיו התאום פתאום ניגש אלי מאחור, קפץ עלי, כאשר הייתי עם הגב אליו, וחנק אותי.

אסי עמר: אינסטינקטיבית הרמתי את הידיים וניסיתי להגן על הראש.

אסי עמר: קיבלתי עוד כמה מהלומות בראש אבל לא ידעתי מי הכה אותי.

אסי עמר: בעוד אני עומד הוסיפו ובעטו בי בגב, בעיטות שנראה לי לקוחות מקרטה.

אסי עמר: מהמכות האלה בראש הייתי מסוחרר, ראיתי שחור ונפלתי על הרצפה.

אסי עמר: בעודי על הרצפה, עוד לפני שאיבדתי את הכרתי, ראיתי 8 עומדים מסביבי ובועטים בי.

אסי עמר: איבדתי הכרה למספר שניות.

אסי עמר: כשנגמר האירוע טיפלו בי מורים מבתי-ספר שמשחקם היה אמור להיערך לאחר מכן, עד שהגיע הפיקוח העירוני של רעננה.

אסי עמר: בדק אותי חובש משם ואמר שאין לו מה לעשות איתי ושיש להזמין אמבולנס שיפנה אותי לבית-חולים.

אסי עמר: פינו אותי לבית-חולים.

אסי עמר: היו לי חבלות בכל הגוף, הרבה מכות יבשות וכואבות.

אסי עמר: הייתי בהלם.

אסי עמר: רציתי להשתחרר מהר מבית-החולים.

אסי עמר: בדקו לי את הכתף ואת הברך שכאבו.

אסי עמר: לבית-החולים הגיע חוקר משטרה שלקח ממני עדות ופרטים על האירוע.

אסי עמר: אמרתי לו כל מה שזכרתי.

אסי עמר: השופט שהיה אמור לשפוט במשחק שלאחר מכן, בטורניר של 3 משחקים, סיפר גם הוא בדיוק מה הוא ראה.

אסי עמר: באותו לילה לא ישנתי בכלל, לא היתה לי שינה רצופה של יותר מ-5-10 דקות.

אסי עמר: ממש כל הגוף כואב, הראש, הגב, הצלעות, הרגליים.

אסי עמר: אתמול בערב המצב שלי החמיר.

אסי עמר: ניגשתי פעם נוספת לחדר מיון בבית-חולים מאיר.

אסי עמר: עשו לי סדרה של צילומים.

אסי עמר: נוירולוג בדק אותי וכנראה שהיה לי זעזוע מוח קל מהפגיעות.

אסי עמר: בדק אותי אורולוג, כי נמצא לי דם בשתן והוא אמר שיכול להיות שהיתה פגיעה קלה בכלייה ושעלי להמשיך במעקב.

אסי עמר: אחר-כך חזרתי הביתה.

אסי עמר: גם בלילה האחרון לא היתה לי שינה כל-כך ארוכה.

אסי עמר: החלטתי להגיע לוועדה, כדי שלפחות יידעו מה קורה במקומות האלה ולא רק יקראו על כך בעיתון.

אבשלום וילן: בשם כל הוועדה אני מאחל לך רפואה שלמה ושתהיה בריא מהר ככל האפשר.

אבשלום וילן: האם אתה שופט קבוע בטורנירים של בתי-ספר תיכון?

אסי עמר: לא. כפי שהבנתי, משרד החינוך מזמין שופטים מאיגוד השופטים למשחקים בטורנירים של בתי-ספר.

אסי עמר: אני שופט מטעם איגוד השופטים.

אסי עמר: בדרך כלל אני שופט במשחקי נוער ובליגה ג'.

אסי עמר: זו העונה הרביעית שאני שופט כדורגל.

אבשלום וילן: האם היו לך מקרים כאלה בעבר, של אלימות מסוג כזה?

אסי עמר: מקרים כאלה חמורים - לא.

אסי עמר: היו קללות משחקנים וכדומה אבל זה לא הגיע לרמת אלימות כזאת אף פעם.

אבשלום וילן: מר זוכמן, האם הטורניר הזה היה במסגרת הליגות שאתם מארגנים או שזה היה טורניר מקומי?

אברהם זוכמן: המסגרות הארציות מתחילות במשחקים אזוריים.

אברהם זוכמן: זה היה במסגרת השלבים הראשונים.

אברהם זוכמן: ברעננה היה בית של 3 קבוצות.

אברהם זוכמן: זה עדיין ברמה של המחוז ועוד לא מגיע לשלבים ארציים.

אברהם זוכמן: אנחנו בדרך כלל פונים לאיגוד השופטים והוא שממנה את השופטים, כמובן בשכר.

אברהם זוכמן: במסגרת הזאת נערכו המשחקים.

אברהם זוכמן: את תחרויות הכדורגל והאתלטיקה הקלה אנחנו עושים בשעות הבוקר כי אין לנו מספיק איצטדיונים.

אברהם זוכמן: חשוב לציין את זה משום שהמשחקים הם בלי קהל.

אברהם זוכמן: כלומר, מדובר פה על ציבור של שחקנים עם עוד כמה מורים.

אבשלום וילן: כלומר, רק תלמידים משתתפים בזה והקהל כולל רק קצת חברים של תלמידים?

אברהם זוכמן: כן, חברים מהכיתה.

אברהם זוכמן: הציבור הרחב לא מגיע לזה.

אברהם זוכמן: אלה שלבים מאוד מאוד מוקדמים.

אברהם זוכמן: המקרה הזה אירע במגרש של הפועל רעננה.

מוטי פרין: אני שפטתי במשחק שנערך לפני כן.

מוטי פרין: הייתי אמור לשפוט גם את המשחק השלישי אבל בגלל האירוע הזה המשחק לא התקיים.

מוטי פרין: הייתי עד ראייה למה שקרה.

מוטי פרין: צריך לציין שמר אסי עמר שפט את המשחק בצורה מצוינת.

מוטי פרין: לא ראיתי כל סיבה שיגיעו לדבר כזה.

מוטי פרין: המשחק הסתיים בתוצאה 2-0 לטובת אורט נתניה.

מוטי פרין: לא היו שום אירוע חריג במגרש, לפחות לפי מה שאני ראיתי.

מוטי פרין: ישבתי במגרש במשך כל המשחק וראיתי הכל.

מוטי פרין: לפי דעתי מר אסי עמר שפט בסדר גמור ובצורה חלקה.

אבשלום וילן: מה הדליק את ההתפרעות הזאת?

מוטי פרין: אין לי מושג.

מוטי פרין: בסיום המשחק ניגשתי לשוחח עם אסי עמר והתחלתי להתארגן כדי לשפוט את המשחק השלישי.

מוטי פרין: ראיתי את השוער של רעננה דוחף את אסי.

מוטי פרין: אסי אמר לו שהוא הולך למנהל התחרות.

מוטי פרין: השוער החל לאיים עליו: אני אדקור אותך ודברים כאלה.

מוטי פרין: אסי עמר לו: לך למורה שלך, אתה מורחק מהאירוע.

מוטי פרין: השוער ניסה לתקוף את אסי פעם ראשונה.

מוטי פרין: אני תפסתי אותו פעם אחת.

מוטי פרין: אחרי רגע הסתובבתי וראיתי את אסי הולך לכיוון האמצע.

מוטי פרין: ראיתי את אחיו של השוער מחבק את אסי ועוד שחקנים של רעננה עוזרים לו ומפילים את אסי.

מוטי פרין: בינתיים אסי שכב על הריצפה חסר אונים ובעטו בו כאילו היה שק אגרוף.

מוטי פרין: אחרי זה אסי איבד את ההכרה והחובש של רופין עמק חפר טיפל בו במסירות, החזיר לו את ההכרה וחיכינו עד שהגיע האמבולנס.

אבשלום וילן: האם היתה שם אבטחה כלשהי?

מוטי פרין: לא, שום דבר.

אבשלום וילן: כלומר, במקרה לרופין עמק חפר היה חובש?

אסי עמר: אני לא יודע אם הוא חובש.

אסי עמר: כפי שהבנתי, הוא המאמן של הקבוצה.

אבשלום וילן: איך אתה מסביר את מה שקרה?

ערן בלו: אין לי הסבר הגיוני.

אבשלום וילן: באיזה כיתה לומד השוער שלכם?

ערן בלו: כיתה יא'.

אבשלום וילן: נניח שהוא תפס עצבים, "תפס קריזה" כמו שנאמר במקומותינו.

אבשלום וילן: אבל היו עוד שחקנים.

אבשלום וילן: אחיו התאום השתתף בחגיגה והיו עוד כמה נערים שהשתתפו בהכאה.

אבשלום וילן: הרי אסי עמר אומר שהוא הוכה על-ידי כמה נערים ושגם, כך קראתי בעיתון, בעטו בו עם נעלי הכדורגל.

מוטי פרין: התיאור בעיתון הוא קצת מוגזם.

מוטי פרין: מה שנכון הוא שבעטו בו בכל הגוף.

אבשלום וילן: אבל היו כמה אנשים שהשתתפו בתקיפה הנוראה הזאת.

אבשלום וילן: האם לא הצלחתם להשתלט עליהם?

אבשלום וילן: אתה אומר שאתה משחק בנוער מכבי תל-אביב ושאתה נמצא הרבה על המגרשים.

אבשלום וילן: האם לא היתה שם אף חבורה שניסתה להשתלט ולעצור את זה?

ערן בלו: אני ועוד כמה שחקנים, יחד עם המורים של בתי-הספר האחרים, של רופין ושל ליבוביץ נתניה והמורה שלי, ניסינו להשתלט על הנערים האלה.

ערן בלו: במצבים כאלה קצת קשה להשתלט על אנשים שתוקפים ומשתוללים.

ערן בלו: היה קצת קשה להשתלט עליהם.

אמנון בר-נתן: אני סגן מנהל בית-הספר מטרווסט רעננה.

אמנון בר-נתן: אתמול היה יום שחור מאוד לבית-הספר.

אמנון בר-נתן: אמרתי לתלמידים שבית-הספר לא קיבל כרטיס אדום אלא כרטיס שחור.

אמנון בר-נתן: זה בית-ספר שפעיל כבר 10 שנים בפעילויות ספורט שונות ומגוונות: כדורסל, כדורגל, ומעולם לא נתקלנו באירוע כל-כך חריג וכל-כך חמור.

אמנון בר-נתן: כינסנו את כל תלמידי בית-הספר, שכבות י', יא' ו-יב'.

אמנון בר-נתן: ביקשתי אישית גם מראש עיריית רעננה, מר זאב ביאלסקי, לדבר בפני התלמידים.

אמנון בר-נתן: מר ביאלסקי ואני דיברנו וגינינו באופן מוחלט את ההתנהגות של אותם שני תלמידים, שנמצאים היום במעצר בית מטעם משטרת ישראל עד שעה 14:00.

אמנון בר-נתן: אני מניח שאנחנו כבית-ספר נשב על המדוכה ונחשוב כיצד להתייחס לאירוע הזה, שהוא אירוע באמת חריג ומאוד קיצוני.

אמנון בר-נתן: גם מועצות התלמידים של בית-הספר והתלמידים מגנים את זה.

אמנון בר-נתן: נכתבה עצומה, שכל תלמידי בית-הספר חתמו עליה.

אמנון בר-נתן: אני אישית צלצלתי אתמול למר אסי עמר ואיחלתי לו איחולי החלמה.

אמנון בר-נתן: הבענו צער רב על האירוע ושלחנו לו זר פרחים.

אמנון בר-נתן: בבית-הספר שלנו הדפיסו חולצה שאנחנו מחלקים לאוהדי בית-הספר - אנחנו מובילים יותר בתחום של כדורסל, פחות בתחום של הכדורגל - שבגב שלה מופיע הכיתוב: "ההגינות בספורט - הדרך לניצחון".

אמנון בר-נתן: כל תלמידי מטרווסט קיבלו אותה לפני שבוע.

אמנון בר-נתן: זה מסר שנאמר לכל התלמידים ולכל האוהדים.

אמנון בר-נתן: אגב, מאמן הכדורגל בהפסקה שבין המחצית הראשונה לשנייה תדרך את השחקנים להתנהג ביחס של כבוד אל השופט.

אמנון בר-נתן: בכלל, הזילות כלפי שופטים נראה לי שאינה מתחילה בבתי-הספר.

אמנון בר-נתן: היא מתחילה אולי בטלוויזיה, כשהתלמידים רואים כיצד שחקנים בכירים מתייחסים לשופטי כדורגל.

אמנון בר-נתן: אני לא רוצה להזכיר אירועים שבוודאי חלק מכם מכירים.

אמנון בר-נתן: זה מחלחל גם לבני הנוער.

אמנון בר-נתן: חלק מהשחקנים הם מושאי הערצה עבור התלמידים והם מחקים אותם, או עושים מעת לעת מעשים שמושאי הערצתם עושים.

אבשלום וילן: בישיבה שערכנו לפני שבועיים היה פה מפכ"ל משטרת ישראל והוא יצא בקריאת גינוי וגם בקשה לשחקני ליגת-העל, שהם דמויות הזדהות חינוכיות מטבע הדברים.

אבשלום וילן: נדמה לי שהעיתונות לאחר מכן הדגישה מתוך דברי המפכ"ל דווקא את הקטע הזה.

אבשלום וילן: אבל בדיונים אחרים תמיד אומרים שזה מתחיל מבית-הספר, ובעצם מתחיל כבר מהבית, והכל נכון, כולם צודקים.

אבשלום וילן: אבל בואו נראה עכשיו מה נעשה בקטע של בית-הספר.

אמנון בר-נתן: בעניין הזה אנחנו כסוכני תרבות מתמודדים עם סוכני תרבות שהרייטינג שלהם, תרתי משמע, הרבה יותר חזק משלנו.

אמנון בר-נתן: העיתון כותב את הדברים, אולי לעתים בחומרה רבה מדי, ורץ לחפש את האייטם הבא.

אמנון בר-נתן: אנחנו כבית-ספר צריכים להתמודד עם האירוע ברמה הערכית-חינוכית, וגם להתמודד עם השניים המכים ולשקם אותם.

אמנון בר-נתן: המסר שנעביר לכל נבחרות הספורט הוא בעיקר שיש משחק ושמישהו חייב להפסיד.

אמנון בר-נתן: השאלה היא איך מקבלים את ההפסד הזה ואיך מתנהגים כשמפסידים.

אמנון בר-נתן: זה מסר חינוכי שאנחנו מחלחלים אותו לנבחרות ונמשיך לחלחל אותו.

אמנון בר-נתן: אגב, באופן די מפתיע, אלה שני תלמידים שאין להם עבר של אלימות.

אמנון בר-נתן: הם ילדים שכל המורים שמלמדים אותם אמרו שהם הופתעו לשמוע שכך הם התנהגו.

אמנון בר-נתן: חלק אמרו: אם אירוע כזה קרה - יש ילדים אחרים שהייתי יכול לחשוד בהם אבל דווקא לא בשניים הללו.

אמנון בר-נתן: כלומר, למרות כל מה שעשינו ולמרות כל מה שאמרנו ולמרות כל מה שנאמר בעתיד, לפעמים יש איזה אירוע שאתה לא יכול לצפות אותו, כמו מה שקרה עם שני התלמידים האלה.

אמנון בר-נתן: דיברתי איתם אתמול בערב.

אמנון בר-נתן: הם המומים מהמעשה שהם עשו.

אמנון בר-נתן: כמובן שיש להם רגשי חרטה מאוד עזים.

אבשלום וילן: האם הם משחקים, פרט למסגרת בית-הספר, גם בקבוצות אחרות?

ערן בלו: הם משחקים גם בנוער של הפועל רעננה.

אמנון בר-נתן: חלק מהטיפול שלנו בזה יהיה כמובן למנוע מהם להשתתף בפעילות שוטפת במסגרת בית-הספר וגם להתייחס לפעילות שלהם בהפועל רעננה - זה פחות בשליטתנו - וגם עניינים משמעתיים אחרים שבית-הספר ימצא לנכון לעשות.

אמנון בר-נתן: אבל שוב, ההגעה שלנו לכאן היא בעיקר כדי להגיד לאסי עמר גם בפורום הזה שדם לבו של בית-הספר מטרווסט הוא ההגינות בספורט.

אמנון בר-נתן: אנחנו כמובן מאוד מתנצלים ומצֵרים על האירוע הקשה.

אמנון בר-נתן: אנחנו מאוד מקווים שאירוע נוסף כזה חלילה לא יקרה, לא אצלנו ולא באף בית-ספר אחר.

אלון הלר: מר אמנון בר-נתן דיבר באופן כללי על מדיניות בית-הספר ועל המגמה הכללית.

אלון הלר: אני רוצה להתייחס לרמה של הכיתה.

אלון הלר: אני מייצג פה ציבור של מחנכים.

אלון הלר: אציג את הפן של המחנך, שעומד מול 40 תלמידים, ואומַר איך אנחנו מתמודדים.

אלון הלר: התגובה של התלמידים היתה כמובן הלם ושוק.

אלון הלר: חלק מהתלמידים מחכים לשמוע איך האחרים יגיבו.

אלון הלר: כמו שמר אמנון בר-נתן אמר, המגמה הכללית היא באמת אנטי אלימות, לשלול כל דבר שקשור לאלימות.

אלון הלר: המסר הוא שאין שום דבר טוב באלימות.

אלון הלר: תלמידים שבסוגייה הזאת מעלים סימני שאלה - מטרתנו לסגור את סימני השאלה האלה.

אלון הלר: זאת אומרת, אין סימני שאלה בעניין האלימות.

אלון הלר: לא תהיה אלימות!

אלון הלר: מאוד חשוב לי ולחברי המחנכים לומר שזה עבודה שוטפת, שנמשכת כל הזמן.

אלון הלר: זה לא עבודה שנגמרת בשיעור אחד או בשני שיעורים.

אבשלום וילן: איך אתה מסביר את המקרה הנוכחי?

אלון הלר: זה משהו נורא פרטני, שקשור לאותם אנשים.

אלון הלר: אני חושב שזה לא מגמה כללית.

אבשלום וילן: אמר פה סגן מנהל בית-הספר שאם הוא היה צריך לצְפות מראש, התאומים הללו הם האחרונים שהוא היה צופה שיעשו דבר כזה.

אבשלום וילן: זה עדיין לא מסביר.

אלון הלר: אני לא פסיכולוג, אני לא יכול לנבור בנפשם של אותם תלמידים.

אלון הלר: אין לי שום הסבר.

אלון הלר: ניסיתי לחשוב מה, איפה, למה.

אלון הלר: גם אם השופט היה שופט לרעת קבוצה מסוימת - האלימות היא לא לעניין בכלל.

אלון הלר: זאת אומרת, כל מה שנעשה בשיעורי חינוך גופני, בשיעורים הרגילים ובשיעורי חינוך הוא להסביר שהספורט הוא ספורט.

אלון הלר: כמו שקורה בכל ספורט, יש קבוצה שמנצחת וקבוצה שמפסידה.

אלון הלר: לכן, אני פשוט לא מסוגל לתת הסבר למה שאירע.

אמנון בר-נתן: מגרש הכדורגל לא הביא את האלימות לחברה.

אמנון בר-נתן: במידה רבה החברה הביאה את האלימות למגרשי הכדורגל.

אמנון בר-נתן: אני זוכר את עצמי כחובב כדורגל בגיל יותר צעיר - היום אני לא הולך למגרשים בגלל האלימות - שאז לא היתה כמעט אלימות במגרשי כדורגל.

אמנון בר-נתן: היום האלימות חוגגת.

אמנון בר-נתן: הכדורגל הוא לא הפקטור שגרם לאלימות אלא משהו בחברה, משהו באלימות הכללית, במציאות שכולנו חיים בתוכה, יוצר גם התלהמות בכדורגל.

אמנון בר-נתן: אני מצפה דווקא שכדורגל יהיה מגרש שבו יהיה איזה שחרור של האלימות אך דווקא שם היא פורצת לפעמים בצדדים היותר גסים והאלימים שלה.

אמנון בר-נתן: כלומר, אם רוצים לטפל באלימות בספורט, אי אפשר להפריד את הדיון מהאלימות בכלל.

אמנון בר-נתן: האלימות נמצאת בכל מקום, גם במערכת החינוך.

אמנון בר-נתן: אי אפשר לטאטא את זה מתחת לשטיח.

אמנון בר-נתן: גם בסגנון דיבור כלפי מורים, גם בהתנהגות שעיקרה השחתת רכוש של בית-ספר או של מוסד כזה או אחר.

אמנון בר-נתן: הדברים כרוכים אלה באלה.

אמנון בר-נתן: את זה צריך לגנות, גם כמובן בחינוך מהבית וגם בית-הספר צריך לדבר, לחנך ולומר את הדברים האלה.

אמנון בר-נתן: חלק מקבלים את זה, לחלק מהתלמידים הדברים מחלחלים, לחלק זה מחלחל קצת פחות, אבל האלימות היא בעיה שאנחנו כל הזמן נתקלים בה, בכל עיסוק שלנו בחיי בית-הספר ובחברה.

אמנון בר-נתן: אני אומר את זה כאבא לילדים ולא רק כמורה.

אבשלום וילן: אנחנו עדיין נמצאים פה בבעיה.

אבשלום וילן: בכל אופן, עם כל החומות שבניתם, עם כל מה שהראית, במבחן התוצאה היה פה כישלון נקודתי חמור.

אבשלום וילן: אי אפשר לטאטא את זה אל מתחת לשטיח.

אבשלום וילן: פה היה כישלון קשה, באלימות שהתעוררה בטורניר כדורגל של בתי-ספר תיכוניים, שהולך אחרי-כן לאליפות ארצית.

אבשלום וילן: הייתי בדרבי התל-אביב כשהשחקן אבי נמני הורחק על-ידי השופט.

אבשלום וילן: ממבט ראשון לא היה נראה לי שהיה שם משהו, וכך חשב רוב הקהל.

אבשלום וילן: לא באתי לשם כאוהד של איזה קבוצה אלא כמי שרוצה לראות ספורט.

אבשלום וילן: הקהל למרות הכל הגיב באופן יחסית סביר, למרות שהרחיקו קפטן, כוכב, בדקה ה-30.

אבשלום וילן: אבל אחרי זה ראינו במסך הטלוויזיה צילום של האירוע והסתבר שהיו דברים בגו.

אבשלום וילן: ובכלל, אם לא מצליחים להפנים לתלמידים בכיתה יא' שהם עולים למגרש ומה שהשופט אומר הוא קדוש, שאין ויכוחים ואין סיפורים, ושמנצחים במגרש ולא בדיבורים, אם את הא"ב הזה לא מצליחים להעביר - אז יש פה כישלון.

אבשלום וילן: אפשר לנסות להסביר אותו, אבל זה עדיין כישלון.

אמנון בר-נתן: אכן היה כישלון.

אמנון בר-נתן: אני לא מנסה לטאטא שום דבר מתחת לשטיח.

אמנון בר-נתן: האמן לי, כאיש חינוך לא מעט שנים אני מאוד נבוך מהסיפור הזה.

אמנון בר-נתן: אלא צריך להיזהר לא להיכנס להכללות.

אמנון בר-נתן: זה בית-ספר שמתחרה באתלטיקה קלה וזוכה בהמון תארים, מתחרה בתחרויות כדורסל והיה פעמיים אלוף ליגת-העל, אלוף בתי-הספר והשתתף גם בתחרויות בינלאומיות.

אמנון בר-נתן: זה אירוע שקרה פעם ראשונה.

אמנון בר-נתן: אני אומר את הדברים בכאב, שלא ישתמע כאילו אני מטאטא את זה.

אמנון בר-נתן: אנחנו מתכוונים להשתמש בשחקנים האלה כסוכנים כדי להעביר את המסר נגד אלימות.

אמנון בר-נתן: נרצה לקחת את שני התלמידים האלה ושהם ידברו מנקודת המבט שלהם על האלימות ובגנותה.

מוטי פרין: חלק מהבעיה באלימות בספורט נובעת מהתנהגות השחקנים.

מוטי פרין: אנחנו כשופטים באים לחנך את השחקנים.

מוטי פרין: יש בעיה גם אצל חלק מהמאמנים, שאין להם ערכים ספורטיביים.

מוטי פרין: אם שחקן ניגש אלי ומוחה על החלטה שלי אני אומר לו: זה מה ששרקתי, זה מה שיש.

מוטי פרין: אז המאמן שלו מתחיל לצעוק ומוחה בקול.

מוטי פרין: אם שחקן רואה את המאמן שלו צועק הוא אומר לעצמו: אם המאמן צועק, למה לי אסור?

אבשלום וילן: האם אתה כותב בדוח השופט שהמאמן צעק?

מוטי פרין: אני מעיר לו פעם אחת.

מוטי פרין: אם זה חוזר פעם שנייה, אני מרחיק אותו.

מוטי פרין: אבל אם אני מרחיק את המאמן השחקנים חושבים שאני לא בסדר, כי המאמן שלהם נותן להם להאמין שאני לא בסדר ולא שהוא לא בסדר.

ערן בלו: במקרה שלנו המאמן, כאילו שידע שהולך לקרות משהו, דווקא אמר לנו במחצית שהוא ירחיק כל שחקן מהקבוצה שינסה לדבר אל השופט, כאילו ייתן כרטיס אדום והשחקן יעזוב את המגרש ולא יבוא אחר במקומו.

אבשלום וילן: אנחנו מסכים את הנושא הזה.

אבשלום וילן: יש לי בקשה אחת.

אבשלום וילן: עוד 2-3 שבועות תתקיים ישיבה נוספת של הוועדה.

אבשלום וילן: עד אז התאומים הללו ייצאו ממעצר הבית ואני מבקש שהם יבואו לכאן ויספרו לוועדה הזאת, בפני כנסת ישראל, את הלקחים שלהם מהפרשה.

אבשלום וילן: אנחנו לא מחנכים ואנחנו לא משטרת ישראל אבל מכיוון שפה מדובר בנערים בני 16 או 17, זה חמור מאוד.

אבשלום וילן: אתם תעשו את העבודה החינוכית.

אבשלום וילן: אבקש בעוד 3 שבועות שהשניים האלה יתייצבו פה, יחד עם מר אסי עמר, יסבירו בדיוק מה היה וימצאו את הדרך לומר את דברם לציבור התלמידים ולהתנצל בפני מר אסי עמר כאן בוועדת הכנסת.

אברהם זוכמן: מנהלת מחוז המרכז הקימה ועדת בדיקה לנושא.

אברהם זוכמן: זה בנוסף לוועדת משמעת ספורטיבית שתתקיים מחר לתלמידים ולבית-הספר.

אברהם זוכמן: מדובר על ועדת בדיקה שתבדוק את כל נושא התחרויות וסביב הפן החינוכי שמסביב להן.

אברהם זוכמן: את ההחלטות כמובן נעביר לוועדה.

אבשלום וילן: נעבור לנושא הבא שעל סדר היום.

אבשלום וילן: קיבלתי מכתב ממר אמנון רז, יושב-ראש הנהלת איגוד המאמנים, שנשלח ב-28.1.2002.

אבשלום וילן: אם זכרוני אינו מטעה אותי, אתה לאורך שנים אימנת נוער ונבחרות נוער.

אבשלום וילן: כלומר, אתה מצוי בתחום של אימון נוער לא מאתמול ולא משלשום.

אבשלום וילן: במכתבך תיארת תהליך של איומים, פגיעה בשופטים ופגיעה במנהלים.

אבשלום וילן: 5 ימים לפני כן קיבלתי גם גילוי דעת מאיגוד מאמני הכדורגל שמתייחס לשורה של התקפות.

אבשלום וילן: אגב, בפני הוועדה הופיעו כבר פעמיים אנשי הפועל אשקלון.

אבשלום וילן: בגילוי הדעת מתוארים מקרי תקיפה שאירעו לאחרונה כנגד מאמני כדורגל ומנהלים: מנהל מחלקת הנוער בהפועל פתח-תקווה הוכה בדרבי על-ידי קהל; מאמן מחלקת הנוער בהפועל פתח-תקווה, מר דורון רז, פוטר מעבודתו בעקבות איומי הורים ומכוניתו נפגעה; מנהל מחלקת הנוער בראשון-לציון, מר בני שלום, פוטר בעקבות רקע פוליטי פנימי (אני מבין שהיו סכסוכים); המאמן מר ג'קי דקל אוּיָם ברצח על-ידי שחקן קבוצתו; מאמן עירוני שלומי פוטר לאחר שמעורבים בקבוצה פגעו בעבודתו; מאמן בני סכנין, מר רוני דורה, ספג אבן בגבו ואינו מאמן עד היום.

אבשלום וילן: אני רואה פה הרבה אירועים בקבוצות נוער.

אבשלום וילן: הייתי רוצה לשמוע ממך האם זה תופעה רב-שנתית או שיש החרפה ברורה בשנים האחרונות.

אבשלום וילן: מה הניסיון שלך?

אמנון רז: אני חושב שיש החרפה.

אמנון רז: האכיפה והענישה אינן מספיקות.

אמנון רז: נכון שיש שני צדדים, למשל לגבי  שני הבחורים שהיכו את השופט: האם לחנך אותם או האם להעניש אותם כדי שכולם ירְאו ויירָאו?

אמנון רז: לצערי שותפים לזה מנהלי הקבוצות.

אמנון רז: אם נשיא מועדון הפועל פתח-תקווה, מר מאיר שמיר, נתן הוראה למנהל הקבוצה לא לבוא לכאן היום, כדי שלא יוכל לספר מה שהיה - זאת בעצם התשובה.

אמנון רז: מר שמיר לא נתן רשות למר איז'ו ויינר, מנהל מחלקת הנוער, לבוא לפה.

אבשלום וילן: סירוב להופיע בפני ועדה של הכנסת הוא דבר מאוד חמור.

אבשלום וילן: זה לא אקט משפטי אבל זה אקט ציבורי.

אבשלום וילן: בגמר השיחה ניצור קשר בטלפון עם מר מאיר שמיר.

אבשלום וילן: אעמוד על כך שמנהל מחלקת הנוער יופיע כאן בישיבה הבאה יחד עם מר מאיר שמיר.

אבשלום וילן: אני מבקש שגם בהודעה לעיתונות תהיה לכך התייחסות.

אמנון רז: לגבי הנושא של אלימות במגרשים -  אני הרבה שנים בכדורגל.

אמנון רז: אני בטוח שזה הולך ומחריף.

אמנון רז: מישהו כבר אמר פה, שהאלימות בציבור בכלל מחריפה.

אמנון רז: ברגע שההנהלות של האגודות, נשיא המועדון, מי שאחראי על הנושא הזה לא נותן את התמיכה לשחקן, למאמן ולמנהל - מפה מתחיל העסק.

אמנון רז: גם בנבחרת וגם באגודות בהן עבדתי, אם איזה הורה התערב בעבודה, הדרך הכי פשוטה היא להגיד מייד: ילד, אתה לא נשאר פה, יחד עם אבא שלך; או: אתה נשאר פה בתנאי שאבא שלך לא ייראה בשטח.

אמנון רז: היום כל הורה חושב שהבן שלו יהיה אייל ברקוביץ או טל בנין או אבי נמני ושהוא יעשה מהבן שלו כסף.

אמנון רז: לפיכך ההתערבות של ההורים באגודות היא איומה, בעיקר במחלקות הנוער.

אמנון רז: במקרה של הפועל פתח-תקווה לא רציתי להתערב, כי זה הבן שלי, אבל דיברתי עם מר מאיר שמיר חודש לפני שזה קרה.

אמנון רז: מר מאיר שמיר ענה לי שהוא לא יכול להתמודד איתם.

אמנון רז: מה זאת אומרת שהוא לא יכול להתמודד?

אמנון רז: הרי יש תיק במשטרה, התלוננו במשטרה, המשטרה חקרה, בדקה שזה נכון.

אמנון רז: כיצד העסק ממשיך?

אמנון רז: כלומר, האבא ממשיך לאיים, הילד ממשיך לשחק.

אמנון רז: זה דוגמה קטנה.

אמנון רז: על גבו של מר רוני דורה, מאמן בני סכנין בליגה הלאומית, נזרקה אבן מהקהל.

אמנון רז: אם זה היה שופט - היו סוגרים להם את המגרש והאגודה היתה מקבלת עונש הרחקה או הורדת נקודות, אבל כשהמאמן נפגע מאבן - אז הוא נפגע מאבן, כאילו לא קרה כלום: שיילך לבית-חולים, ייקח תעודת מחלה וגמרנו.

אמנון רז: יושב פה מאמן מליגה א', מר קלוד דהן.

אמנון רז: זה סיפור טרי מלפני 2-3 שבועות.

אמנון רז: הקבוצה הפסידה, נזרקה עליו אבן ולאחר מכן פיטרו אותו, או שהוא עזב לבד, והוא כבר לא מאמן יותר.

אמנון רז: דבר ראשון, האגודה חייבת לקבל אחריות שילוחית, כמו שיש במקרה של פגיעה בשופטים, כמו כאשר מכים שחקנים, גם לגבי אלה שעובדים בשטח ורשומים ברשימה.

אמנון רז: האגודה צריכה לקבל אחריות על כל דבר.

אמנון רז: דבר שני, צריך סוף-סוף להגיע לאכיפה.

אמנון רז: היום מתעסקים בספורט אנשים שאסור להם להיות בספורט: מאמנים שאין להם תעודות, שלא למדו אף פעם.

אמנון רז: מי שאינו חבר איגוד המאמנים ואין לו תעודה, איך אני יכול להגיד לו: נו, נו, נו?

אמנון רז: הוא מצפצף עלי.

אמנון רז: דבר שלישי, לחלק ממנהלי הקבוצות אין בכלל שיניים.

אמנון רז: הם בעצמם תוקפים את המאמנים.

אמנון רז: קראתם בוודאי שבקריית-גת איש ההנהלה סגר למאמן את החדר ולא נתן לו מקום להתלבש.

אמנון רז: איפה אנחנו חיים?

אמנון רז: בתחילת העונה האגודה לקחה מאמן, שהיא יודעת מי הוא, עשתה איתו חוזה והוא עובד.

אמנון רז: אם הוא לא טוב - גם בעירייה לפעמים המהנדס לא טוב, אז ראש העירייה מפטר אותו - קוראים לאותו אדם ואומרים לו שהוא לא מתאים לאגודה וסוגרים עניין ברוח טובה.

אמנון רז: הוא מקבל מה שמגיע לו ונגמר העניין.

אמנון רז: אבל מה עושים המנהלים?

אמנון רז: מתחילים להסית את הקהל: תתקפו אותו, נסגור לו את החדר, לא יהיה לו נעים פה, הוא יהיה בלחץ וכך מייאשים אותו כדי שהוא לבד ירצה ללכת.

אבשלום וילן: אתה מדבר על הליגות הבכירות?

אמנון רז: גם על הליגות הבכירות וגם על ליגות זוטרות וליגות נוער.

אמנון רז: קריית-גת משחקת בליגה הבכירה בישראל.

אמנון רז: בשנה שעברה מר גילי לנדאו העלה את קבוצת קריית-גת מהליגה הארצית ועד לליגת העל.

אמנון רז: הוא היה טוב והחתימו אותו לעוד שנה.

אמנון רז: כלומר, הם מכירים אותו.

אמנון רז: השנה אין להם בית, הם משחקים רק בחוץ, וזה איבוד נקודות בטוח.

אמנון רז: הקבוצה לא מספיק טובה כנראה לליגת העל, היא רק עלתה, אז המאמן עכשיו "אשם".

אמנון רז: אז סוגרים לו את החדר ולא נותנים לו מקום להתלבש ומאיימים עליו.

אמנון רז: מי שצריך לתת לו את הגיבוי לא נותן.

אמנון רז: אני אומר עוד פעם, אם מישהו לא טוב, לא מתאים לכם - יש חוזה עבודה, תשבו, תגמרו עניין, קחו מאמן אחר, זה בסדר גמור.

אמנון רז: במקום זה ההנהלות משתמשות באמצעים לא לגיטימיים.

אמנון רז: במחלקות הנוער זה ממש נורא.

אמנון רז: אני אחראי מקצועי בהפועל חיפה בכל מערכת ההדרכה של הנוער.

אמנון רז: אני מסתובב בארץ בהרבה מחלקות נוער ורואה כל שבת 4-5 משחקים.

אמנון רז: נכון שיש בעיות עם שופטים אבל חד-משמעית אנחנו מנסים לחנך את הנערים.

אמנון רז: בכדורגל 7 במשחקי הילדים השופט  צעיר.

אמנון רז: ניסינו בהתאחדות לכדורגל ללכת לגישה חדשה, שעד גיל 13, קבוצות ילדים א', לא תהיה ליגה אלא יהיו משחקי ידידות ומפגשים בין אגודות, כדי שלא תהיה התחרות הזאת, שלא יהיו קרבות.

אמנון רז: לא עזר כלום כי האינטרנט יצר דירוג, כמו בליגה.

אמנון רז: המאמן חייב לנצח ואם הוא לא מנצח הוא לא טוב, וההורים מסביב לגדרות - זה איום ונורא.

אמנון רז: אין לי תשובה, חוץ מלחנך, חוץ מללחוץ ולתת את הכיוון.

אמנון רז: באיגוד המאמנים אנחנו מוציאים חוברת כל 3 חודשים בעיתון המאמנים ואנחנו חוזרים פעם אחר פעם על הסיסמה: הגינות.

אמנון רז: לפני שבועיים הייתי בהרצאה של איגוד השופטים במחוז תל-אביב.

אמנון רז: אנחנו מכירים את העבודה הקשה של השופטים ורצינו שיכירו גם את העבודה הקשה של המאמנים, כדי שלא תהיה היריבות הזאת אלא להיפך, לעזור זה לזה, לקדם זה את זה.

אמנון רז: לצערי גם יש מאמנים שלא מתנהגים כמו שצריך, אנחנו יודעים את זה.

אמנון רז: בהנהלת איגוד המאמנים יש לנו ועדת משמעת.

אמנון רז: מי שהוא חבר איגוד ומוזמן 3-4 פעמים לוועדת משמעת בהתאחדות לכדורגל - אנחנו קוראים לו לסדר.

אמנון רז: אנחנו מנסים.

אבשלום וילן: אני רוצה להבין מבחינה פרוצדורלית, האם יש מאמנים בליגות הבכירות שאינם חברי איגוד המאמנים?

אמנון רז: כן.

אבשלום וילן: האם זה וולונטרי?

אבשלום וילן: כל אחד יכול לאמן?

אמנון רז: זה נוגד את החוק, את התקנון.

אבשלום וילן: כלומר, כל אחד חייב לקבל תעודת מאמן מוסמך ואז הוא אוטומטית חבר באיגוד המאמנים?

אמנון רז: לא. כל מאמן שיש לו הסמכה מוינגייט או מבית-ספר למאמנים מוכר בחוץ-לארץ חייב להיות רשום באיגוד המאמנים בישראל.

אמנון רז: התקנון של ההתאחדות לכדורגל אומר: מאמן אינו רשאי לאמן בקבוצות שמסונפות להתאחדות לכדורגל אם אינו חבר באיגוד המאמנים.

אמנון רז: איגוד המאמנים סגר את המעגל בכך שהוא לא נותן חברות למי שאין לו הסמכה מוכרת.

אמנון רז: ההסמכה המוכרת מחולקת לשניים: 1) כאלה שעברו קורס מדריכים, ואז לפי חוק הספורט מותר להם לאמן רק עד גיל 16 - דרך אגב, זה חוק שביקשנו לשנות אותו קצת; 2) כאלה שעברו קורס מאמנים, שמקבלים תעודת מאמן.

אמנון רז: להם מותר לאמן כל ליגה.

אמנון רז: היום אופ"א, ההתאחדות האירופאית, הכניסה עוד כל מיני הוראות והנחיות בנושא.

אמנון רז: ההתאחדות לכדורגל בישראל ואיגוד המאמנים בישראל כפופים להוראות אופ"א.

אמנון רז: אנחנו מנסים ליישם את הכל בעזרת בית-ספר למאמנים בוינגייט, כדי ליישר קו.

אמנון רז: כך ששיתוף הפעולה קיים.

אמנון רז: בהתאחדות לכדורגל, עד כמה שאני יודע, בסוף העונה שעברה הועמדו כ-10 אגודות ומאמנים לוועדת משמעת על-ידי תובע ההתאחדות לכדורגל כי הם לא היו חברי איגוד.

אמנון רז: האגודות קיבלו עונשים.

אמנון רז: מאמנים התחייבו או ללכת ללמוד כדי שיוכלו לאמן או להפסיק לאמן.

אמנון רז: לצערי הנושא הזה עדיין פרוץ מאוד.

אמנון רז: בהערכה גסה, לפחות ל-30% מהמאמנים בישראל אין תעודות ואינם רשאים לאמן לפי החוק.

אבשלום וילן: אבל המאמנים הללו מקבלים שכר.

אבשלום וילן: תיאורטית, אם אני מחליט עכשיו שכתחביב אני רוצה לאמן איזה קבוצת נוער או קבוצה מליגה ג', האם לא תהיה לי בעיה?

אמנון רז: אין בעיה.

אמנון רז: ולא משנה מה הרקע שלך.

אורי שילה: זה מנוגד לחוק.

אבשלום וילן: ברור שזה מנוגד לחוק.

אבשלום וילן: אני מנסה להביא את זה לאבסורד.

אבשלום וילן: כלומר, איש לא יעצור אותי - להוציא את ההתאחדות לכדורגל שתחליט להעמיד אותי לדין - אני יכול לסגור עם האגודה ולאמן, על אף שזה מנוגד לחוק הספורט, אין מנגנון שחוסם את זה.

אבשלום וילן: במסגרת הקיימת היום בעצם זה תלוי בחוזה שהקבוצה עשתה איתי, נקודה.

אמנון רז: מאמן שלמד בוינגייט או באנגליה או בגרמניה ויש לו תעודה, אם זה ליגה גבוהה - האימונים מתקיימים בבוקר וזאת העבודה שלו.

אמנון רז: אם זה ליגה לילדים או לנערים - זה עבודה שנייה שלו.

אמנון רז: אם הוא צריך להיות בשעה 2 או ב-3 במגרש, הוא לא יכול לעבוד בכל עבודה.

אמנון רז: הוא צריך למצוא עבודה שתאפשר לו לעסוק גם בזה.

אמנון רז: הוא מבקש שכר נאות לעבודתו.

אמנון רז: בליגה לנערים או לנוער למשל השכר הוא בערך 2,000-2,500 שקל נטו, כלומר זה תוספת שכר לאותו אדם.

אמנון רז: באה האגודה ואומרת: אין לי 2,500 נטו לשלם לך - ובברוטו זה כפול - אז אני אקח איזה שחקן או מדריך, שאין לו תעודה, אתן לו רק 1,000 שקל והוא מוכן לעבוד ולאמן.

אמנון רז: זה מה שקורה בשטח.

קלוד דהן: אני מעפולה ואימנתי עד לפני שבוע את הפועל אסי גלבוע מליגה א', השייכת למועצה האזורית גלבוע.

קלוד דהן: מר אמנון רז אמר כמעט הכל.

קלוד דהן: מה שיש לי להוסיף הוא שאין שום טיפול רפואי במגרשים האלה, לא לילדים ולא לקבוצות בוגרים ואם מישהו נפגע מאבן או מ"תקל" אין מי שיטפל בו.

קלוד דהן: אין שום רופא, אין אמבולנס, לא מביאים למקומות האלה כלום.

קלוד דהן: מי שנפגע, יכול למות, אלא אם כן לאחד המאמנים יש ידע מקצועי כלשהי כך שיוכל לטפל.

קלוד דהן: לפני 3 שבועות הייתי במשחק נוער ונפגעו שני שחקנים לאחר שהתנגשו בראשיהם.

קלוד דהן: מזל שאני הגעתי לשם ופשוט לא נתתי לילד להירדם ולסגור עיניים עד שהגיע האמבולנס, אחרת אני לא יודע איך זה היה נגמר.

קלוד דהן: אנחנו יודעים שבמקרה האחרון שהיה ב"טדי" אם לא היה שם צוות רפואי אז מני לוי - הלוואי ויבריא, ומפה אני מאחל לו רפואה שלמה - אולי לא היה איתנו.

קלוד דהן: כנראה שהילדים והבוגרים בליגות הנמוכות, או המאמנים, או מי שנפגע הוא לא באותה רמה של ליגת העל.

קלוד דהן: זה דבר מאוד מאוד מסוכן.

קלוד דהן: אני לפני שבועיים נפגעתי מבקבוק קוקה-קולה מלא.

קלוד דהן: למזלי חבשתי משקפיים ולכן לא נפגעו העיניים שלי, אחרת זה היה מתנפץ לי לתוך העין.

קלוד דהן: זה פגע לי מעל הגבה.

קלוד דהן: זה אירע במשחק ליגה שבו הפסדנו 2-0.

קלוד דהן: למען האמת, צריך להזכיר את ההשפעה של התקשורת המקומית והעיתונות.

קלוד דהן: כשהיא מחליטה "להתלבש" על מישהו, במידה רבה זה נותן לגיטימציה לקהל, שמושפע מהתקשורת, לפגוע בו.

קלוד דהן: אני מעריך שהקבוצה חשובה לאוהדים אבל עד לכדי פגיעה פיזית בשחקן או במאמן או בכל מי שמגיע לאותו מתחם?

קלוד דהן: זה גרוע מאוד.

קלוד דהן: אז הפסדנו 2-0.

קלוד דהן: שבוע קודם לכן כן הצלחנו וגם ניצחנו במשחקי הגביע.

קלוד דהן: אז לא נתנו לי פרחים, וגם לא ביקשתי פרחים.

קלוד דהן: אתה עובד במהלך שבוע ימים, 5 אימונים בשבוע, משקיע את הנשמה.

קלוד דהן: מעבר לאימונים אתה גם משקיע בשיחות אישיות עם שחקני הקבוצה.

קלוד דהן: למרות שזה לא ליגה גבוהה, זה ליגה א' בסך הכל, אתה למעשה עובד כל השבוע.

קלוד דהן: הקהל לא רואה את זה ולא יודע שאתה עושה את כל הדברים האלה מאחורי הקלעים.

קלוד דהן: הוא מגיע ביום שישי והוא רוצה תוצאה.

קלוד דהן: אתה הכתובת ולכן אתה מקבל את האבן או את הבקבוק.

קלוד דהן: אני פשוט לקחתי את הרגליים והלכתי הביתה כי אני לא רוצה שמחר מישהו יירה בי.

קלוד דהן: זה קרה במגרש של הפועל אסי גלבוע בתענ"כים.

אבשלום וילן: הבקבוק נזרק על-ידי הקהל שלכם, של אסי גלבוע?

קלוד דהן: אני לא יודע.

אבשלום וילן: כמה צופים באים למגרש בכל משחק?

קלוד דהן: מגיעים כ-300-500 צופים, תלוי במשחק, אם הוא משחק צמרת או תחתית או סתם משחק מרכז טבלה.

קלוד דהן: זה היה משחק שגרתי שבו הפסדנו 2-0.

קלוד דהן: אני לא יודע מאיזה יציע זה נזרק.

קלוד דהן: אני מעריך שזה קהל של הקבוצה שלנו.

קלוד דהן: אני הרבה שנים בכדורגל.

קלוד דהן: אני מאמן כבר 8 שנים ולפני זה שיחקתי כ-25 שנים.

קלוד דהן: יש לי הצעת ייעול למשטרה.

קלוד דהן: מעבר לכך שהיא נמצאת בתוך המתחם ושומרת על השופט ועל האזור הסטרילי שלא צריכים להגיע אליו אנשים, אולי כדאי שהשוטרים יחכו ביציעים עד שהאוהד האחרון יעזוב את היציע.

אבשלום וילן: מר יוסי אלמקייס, אני מבין שאתה חבר איגוד המאמנים.

אבשלום וילן: מה הניסיון שלך בתחום הזה?

יוסי אלמקייס: אני חבר הנהלה חדש.

יוסי אלמקייס: אני שחקן כדורגל לשעבר בעכו ומנהל כ-17 שנים.

אבשלום וילן: הייתי ביום ראשון בעכו ושאלתי את מנהל האיצטדיון איפה קבוצת הפאר הפועל עכו, שהיתה במשך שנים בליגה הבכירה.

יוסי אלמקייס: קבוצת הפועל עכו משחקת בליגה הארצית בשנתיים האחרונות.

יוסי אלמקייס: יושב-ראש האיגוד אמר את רוב הדברים.

יוסי אלמקייס: יש פה שני מקרים קלאסיים של אירועים שקרו למאמנים שבהם האלימות ניצחה.

יוסי אלמקייס: בשני המקרים המאמנים היו שעיר לעזאזל.

יוסי אלמקייס: לא מעט מאמנים נפגעו השנה כתוצאה מאלימות של אוהדים אך שום דבר לא אירע בעקבות זה.

יוסי אלמקייס: מי ששילם את המחיר הוא רק המאמן.

יוסי אלמקייס: אם שופט היה מקבל אבן בראש אז המשחק היה מופסק והקבוצה היתה מוזמנת לוועדת משמעת.

יוסי אלמקייס: אם יורים חזיז - האגודה מוזמנת לוועדת משמעת.

יוסי אלמקייס: כאשר מאמן נפגע - לא קורה שום דבר.

אבשלום וילן: האם אתם מסונפים באופן פורמלי להתאחדות לכדורגל?

אמנון רז: אנחנו חלק בלתי נפרד מההתאחדות לכדורגל.

אבשלום וילן: איך אתם מסבירים שפגיעה במאמן לא מגיעה לדיון במוסדות המשמעת של ההתאחדות לכדורגל?

יוסי אלמקייס: כי השופט לא רואה את זה ולפיכך גם לא מדווח.

אבשלום וילן: אם אתם מדווחים לשופט, האם זה לא תופס?

אמנון רז: לא תמיד.

אבשלום וילן: כלומר זה כבר מאוחר מדי.

אבשלום וילן: מה שהשופט ראה בעיניים עד גמר המשחק - על כך הוא מדווח.

אבשלום וילן: אני מבין שפגעו בך תוך כדי המשחק.

קריאה: בסוף המשחק, בירידה לחדרי ההלבשה.

אורי שילה: יכול להיות גם דוח משטרה.

אורי שילה: זה לא חייב להיות דוח שופט.

אורי שילה: הם יכולים להגיש תלונה.

יוסי אלמקייס: אני עברתי את זה בשנה שעברה.

יוסי אלמקייס: ניקבו את גלגלי המכונית שלי ב-4 מקרים שונים והגשתי תלונה במשטרה.

יוסי אלמקייס: זה בוודאות קשור לכדורגל.

יוסי אלמקייס: הייתי מצפה שיכנסו את ועדת משמעת ושיזמינו את האוהדים של הקבוצה ויבדקו מי עשה את זה.

יוסי אלמקייס: זה לא אנשים שלא שייכים לענף.

יוסי אלמקייס: זה קורה גם במקומות אחרים.

יוסי אלמקייס: מר דורון רז אימן במשך שנים באותו מועדון.

יוסי אלמקייס: הפעילו עליו לחצים עירוניים כדי שיילך.

יוסי אלמקייס: אין פה יחסי עובד-מעביד.

יוסי אלמקייס: מר גילי לנדאו עובר אותו דבר.

יוסי אלמקייס: אם מפטרים אותו אז צריכים לשלם לו את כל מה שכתוב חוזה אבל מפעילים לחצים ואִיומים כדי שיגיד: אני מתפטר, ואז לא מגיע לו שום דבר.

יוסי אלמקייס: היושב-ראש מכיר את העתונות המקומית ואז עיתונאי הספורט באותו אזור משתלח במאמן: שהמאמן לא פוגע, שבגללו הקבוצה מפסידה ולא מתפקדת, ואז האוהד הפשוט שרוצה שהקבוצה תנצח בעצם מקבל לגיטימציה לפגוע במאמן או בשופט.

יוסי אלמקייס: אנחנו כלי לניגוח, כמו השופטים.

יוסי אלמקייס: אנחנו מרגישים שלשופט יש הגנה מאחר והוא רושם דוח.

יוסי אלמקייס: איזה דוח אנחנו רושמים?

יוסי אלמקייס: למי אנחנו יכולים להתלונן?

אבשלום וילן: מעבר לעובדה שמזמנים משטרה, האם להתאחדות לכדורגל יש קציני ביטחון או משהו מעין זה, חובשים, מישהו שתפקידו לבדוק שהעסק יתנהל כסדרו במגרשים?

אורי שילה: יש את חברת "מודיעין אזרחי", שהיא חברת חקירות פרטית.

אורי שילה: כאשר יש אירועים כלשהם שההתאחדות לכדורגל רוצה לאכוף ולבדוק מה קורה תכלס במגרשים - היא משתמשת בחברה  הזאת.

אורי שילה: מעבר לזה יש רק את המשטרה.

אורי שילה: אין להתאחדות לכדורגל איזה צבא שיכול לבוא ולראות האם למאמן הזה יש כרגע תעודת הסמכה ולדרוש ממנו להציג את תעודת ההסמכה שלו.

אורי שילה: לאחרונה ההתאחדות לכדורגל מנפיקה כרטיסי מאמן, בדומה לכרטיסי שחקן, בתיאום עם איגוד המאמנים.

אורי שילה: הכרטיסים האלה יצטרכו להיות מוצגים לשופט המשחק בתחילת המשחק, כמו שמוצגים כרטיסי הליגה של השחקנים.

אורי שילה: כך לשופט יהיה פיקוח מי המאמן והאם המאמן מוסדר על-ידי ההתאחדות לכדורגל או לא מוסדר על-ידה.

אבשלום וילן: ואם מאמן לא מוסדר, האם אפשר לקבוע בתקנון המשמעת של ההתאחדות לכדורגל שבמקרה דנן השופט לא ייתן לו לשבת על הספסל?

אורי שילה: הוא לא יוכל לשבת על הספסל.

אורי שילה: הוא יוּצַא מתחומי המגרש, לא יוכל לאמן וגם הקבוצה תועמד לדין, אין שום ספק בכך.

יוסי אלמקייס: בישיבה הקרובה אמורים לדון בעניין הזה ולקבל החלטה להכניס את זה לתקנון של ההתאחדות לכדורגל.

אורי שילה: בישיבה שתיערך השבוע יוכנס לתקנון כל הנושא של הסדרת כרטיסי ליגה למאמנים, כדי שהנושא של המאמנים יהיה מוסדר.

אורי שילה: זה כולל ליגות לנוער, כולל הכל.

אמנון רז: אגב, הייתי בישיבה באופ"א לפני חצי שנה.

אמנון רז: באירופה הוציאו עכשיו חוק, שאם למר דרור קשטן, שישחק נגד פרמה ביום חמישי, אין תעודה של pro (professional) הוא לא יוכל לשבת על הספסל ויצטרך לשבת בטריבונה.

אבשלום וילן: אם מר  דרור קשטן הוא בוגר וינגייט אז יש לו תעודה.

אמנון רז: אבל מאמני ישראל הבכירים יצטרכו לעבור השתלמות כלשהי - שאנחנו בונים אותה כרגע - כדי לקבל תעודת professional, כי אחרת במסגרת אירופאית הם לא יוכלו להיכנס למגרש.

אבשלום וילן: אני מבין שפרט למר קשטן אין כרגע לאף אחד את הבעיה הזאת.

אבשלום וילן: אני מקווה שאלה יתחילו להיות הבעיות שלנו אבל אני עוד לא רואה שזה כל-כך קורה, לצערי.

אמנון רז: מאמן שאינו pro לא יכול לאמן באירופה.

אמנון רז: אם יש לו תעודת pro הוא יוכל לאמן בכל מדינה.

אבשלום וילן: קיבלנו תיאור שבעצם אין חובה להעסיק חובש, אדם שיכול לתת עזרה ראשונה במגרש.

אורי שילה: בוודאי שיש.

אורי שילה: אבל אין חובה לאמבולנסים ורופאים.

אורי שילה: יש מאות משחקים, מליגת ילדים ועד ליגת בוגרים בכל שבת.

אורי שילה: לא ריאלי שיהיה בכל מגרש גם אמבולנס וגם רופא.

קלוד דהן: אני חושב שאפשר לחייב את האגודה.

אבשלום וילן: יש אלפי טיולים של בני נוער ואני יודע שאי אפשר לקבל אישור לצאת לשום טיול מטעם בית-ספר ללא חובש מוסמך וללא תיק עזרה ראשונה כדין.

אורי שילה: עד כמה שזכור לי מהתקנון, ערכת עזרה ראשונה וחובש מחויבים להיות על-פי התקנון בכל מגרש.

אורי שילה: אני מדבר על רופאים ועל אמבולנס.

יוסי אלמקייס: לפי התקנות השופט צריך לבדוק אם יש אלונקה, שני אלונקאים וערכת עזרה ראשונה.

אבשלום וילן: חובש ותיק עזרה ראשונה - זה חיוני, כדי שאם קורה משהו החובש יוכל לתת טיפול מהיר, לשלוף לשון וכדומה.

קלוד דהן: מי יודע להשתמש בערכה שמונחת שם?

קלוד דהן: אלא אם כן לאותו מאמן שהשתלם בוינגייט יש ידע בסיסי בעזרה ראשונה והוא משתמש בו.

קלוד דהן: אחרת, אין מי שיטפל.

אבשלום וילן: עו"ד שילה, אבקש ממך לבדוק ולהביא דוח מסודר לישיבה הבאה, כי אני שומע פה על דברים שש בהם סיכון.

אבשלום וילן: אין מה לעשות, לצערנו יש פציעות במשחק הכדורגל.

אבשלום וילן: לצערנו לא תמיד השחקנים בכושר טוב.

אבשלום וילן: ככל שהכושר הגופני עולה יש פחות פציעות.

אבשלום וילן: יש פה דרישות לדברים אלמנטריים.

אבשלום וילן: אני מבקש שתרעננו את הנוהל הזה.

אורי שילה: יש לנו תקנון רפואי מסודר.

אורי שילה: אני פשוט לא זוכר בעל-פה מה נכתב בתקנון.

אבשלום וילן: דובר כאן על האכיפה: קודם כל, האם הדברים רשומים וקיימים ובהמשך האם מישהו בודק שאכן הציוד נמצא?

אבשלום וילן: אני לא רוצה חס וחלילה שיקרה מקרה קשה ולא יהיה ציוד ויגידו לי כמו פה: "מה, אתה לא יודע?

אבשלום וילן: בכמה מגרשים זה לא קיים".

אבשלום וילן: כך מתנהל הספורט.

יוסי אלמקייס: במשחק ילדים אירע שילד בן 12 בלע את הלשון.

יוסי אלמקייס: מזל שתחנת מגן דוד אדום ממוקמת 100 מטר מהמגרש ויכלו להביא לו עזרה במהירות.

אברהם זוכמן: אני מבקש להציע הצעה.

אברהם זוכמן: בשיעורי חינוך גופני הדברים דומים.

אברהם זוכמן: לפני כמה חודשים, בהמלצתי החמה ובאישורה האמיץ של מנכ"לית המשרד, הוחלט לחייב את כל המורים לחינוך גופני אחת לשנתיים לעבור קורס רענון בעזרה ראשונה.

אברהם זוכמן: מדוע?

אברהם זוכמן: כל המאמנים עוברים את הקורס.

אברהם זוכמן: אחרי שנתיים פג תוקף התעודה.

אברהם זוכמן: זאת אומרת, אחת לשנתיים מורים לחינוך גופני יעברו קורס רענון עזרה ראשונה, על חשבון ימי עבודה.

אברהם זוכמן: זה לא בא לפתור את בעיית החובש שצריך להיות אבל בהחלט את עניין הידע במתן עזרה ראשונה.

אברהם זוכמן: הנה, אתמול באירוע שהיה ברעננה, מורה שעבר הכשרה ורענון מייד טיפל בשופט שנפגע.

אבשלום וילן: אני חושב שזה דבר מאוד חשוב.

אבשלום וילן: עזרה ראשונה זה מסוג הדברים שאם אתה לא מתַרגל  אותם, אם אתה לא במקצוע - אתה שוכח.

אבשלום וילן: אתה צודק לגמרי.

אבשלום וילן: פה אסור לסמוך על הזיכרון.

אבשלום וילן: בדברים האלה מוכרחים לבצע רענון.

אבשלום וילן: זה נוגע לדיני נפשות.

אבשלום וילן: ברשותכם נחזור לנושא.

אבשלום וילן: אני פונה להתאחדות לכדורגל.

אבשלום וילן: בשני המכתבים שקיבלתי מאיגוד המאמנים נטען שמאמנים נפגעים.

אבשלום וילן: יש פה כנראה לקונה, שיורדים מהמגרש, המשחק נגמר, השופט נכנס לחדר הלבשה ואז מאמנים נפגעים.

אבשלום וילן: בעצם אין מי שמגן עליהם.

אבשלום וילן: כל שופט ממלא דוח, יש מערכת להגן על שופטים.

אבשלום וילן: אני מדבר על האלימות שמתרחשת תוך כדי המשחק.

אבשלום וילן: מה היא המערכת שמגנה על מאמנים?

אורי שילה: מי שמגן פיזית על מאמנים זה מי שמגן על כל דבר - משטרת ישראל.

אורי שילה: להתאחדות לכדורגל אין פקידים שיעמדו שם ויגנו על המאמן.

אבשלום וילן: אם מאמן נפגע מאבן או מבקבוק שנזרקו לעברם, זה לא צויָן בדוח השופט.

אורי שילה: אם זה לא צויָן בדוח השופט, אפשר לגשת למשטרה ולהגיש דוח.

אורי שילה: אפשר לגשת לאיגוד המאמנים ושאיגוד המאמנים יגיש תלונה.

אורי שילה: בהתאחדות לכדורגל לא רואים רק את דוחות השופט.

אורי שילה: יש שורה ארוכה של גופים שיכולים להגיש תלונה.

אורי שילה: חלק מהתלונות יכולות להיחקר וחלק מהן יכול להתברר בבית-הדין, אבל צריכה להיות תלונה.

אורי שילה: מאמן כזה שנפגע על-ידי בקבוק קוקה-קולה, אם השופט לא רשם את זה בדוח, צריך להגיש תלונה במשטרה ישראל ושיהיה דוח תלונה שיוגש להתאחדות לכדורגל.

יוסי אלמקייס: המשטרה נמצאת במקום.

אורי שילה: אם הדוח הזה לא מגיע להתאחדות לכדורגל אז איך ההתאחדות לכדורגל תדע לפעול?

אורי שילה: אם התלונה שנרשמה במשטרה תוגש להתאחדות לכדורגל אז היא יכולה להידון בבית-הדין המשמעתי.

דורון רז: אני מאמן הנוער לשעבר של הפועל פתח-תקווה.

דורון רז: אני נאלץ להיות קצת יותר פסימי ממה ששמעתי פה עד לרגע זה.

דורון רז: לצערי הרב, לפחות במועדון שבו אני עבדתי התמונה די קשה.

דורון רז: ביום שישי פורסמה במקומון פתח-תקוואי כתבה של חבר כנסת לשעבר, מר יעקב שפי, שהוא היום יושב-ראש הפועל פתח-תקווה.

דורון רז: אותו יושב-ראש טוען בכתבה הזאת שנגד המאמן היתה אך ורק אלימות מילולית.

דורון רז: הוא מסתיר אלימות פיזית שהופעלה כלפַי וכלפֵי מנהל מחלקת הנוער.

דורון רז: הוא טוען שיש לי אשמה באלימות המילולית כלפי מכיוון שלא הייתי במערכת יחסים טובה עם ההורים.

דורון רז: הוא מסתיר הרבה מאוד דברים שקשורים לאלימות שהיתה בהפועל פתח-תקווה בשנתיים האחרונות.

דורון רז: אני עברתי בשנתיים האלה מסכת איומים, לא רק כלפַי אלא גם כלפי ילדי וכלפי משפחתי, כולל ניקוב צמיגים ברכב, כולל הרבה דברים אחרים.

דורון רז: ראשי המועדון, המנהל המקצועי במועדון, מר מאיר שמיר בכבודו ובעצמו ידע על כך.

דורון רז: שוחחתי על הדברים האלה.

דורון רז: הוא הודה בפני במפורש שהוא מכיר את האנשים שפגעו בי אך הוא לא מסוגל להתמודד איתם, הוא מפחד מהם.

דורון רז: הוא יודע מי הם, הוא יודע מהיכן הם מגיעים.

אבשלום וילן: לישיבה הבאה יוזמנו מר מאיר שמיר וראשי הפועל פתח-תקווה.

אבשלום וילן: יהיה פה דיון על הפועל פתח-תקווה ועל מערכת היחסים שם, על איומי הורים, מחלקת הנוער וכולי.

אבשלום וילן: זה יידון כסעיף נפרד על סדר היום.

אבשלום וילן: יש לי שאלה להתאחדות לכדורגל.

אבשלום וילן: אתם אגודה וולונטרית.

אבשלום וילן: לי אין סמכות לשפוט מנהלי קבוצות.

אבשלום וילן: אני מודה שההתנהגות של מר מאיר שמיר - בפרט אם אני יוצא מנקודת הנחה, כל עוד לא הוכח אחרת, שנכון מה שאמר מר אמנון רז, שהוא נתן הוראה לנציגו לא להגיע - היא התנהגות חריגה.

אבשלום וילן: מנהלי קבוצות אחרים, כל מי שהזמנו עד היום הגיע, ואם לא הגיע - התקשר להתנצל.

אבשלום וילן: לא ראיתי שמנהל קבוצה לא הופיע בפני הוועדה.

אבשלום וילן: אבל ההתאחדות לכדורגל בעצם אחראית עליהם.

אבשלום וילן: אתם גוף וולונטרי ואתם עובדים מול מנהלי הקבוצות.

אבשלום וילן: שמענו כאן תיאור על כך שמנהלי הקבוצות או נשיאי הקבוצות לא מטפלים בתופעות האלימות כלפי המאמנים.

אבשלום וילן: אגב, זה בניגוד מוחלט למה ששמענו ממכבי תל-אביב והפועל תל-אביב, שמשקיעים הרבה מאוד בחינוך האוהדים, בעבודה עם מחלקות הנוער ובניסיון להתמודד.

אבשלום וילן: לא שיש תוצאות גדולות אבל יש בהחלט ניסיון, מלמעלה עד למטה, לטפל בנושא.

יוסי אלמקייס: האנשים האלה הם לדוגמא.

אבשלום וילן: אנחנו מידי פעם שומעים על כך שהורים מתערבים בקבוצות נוער אבל ההנחיה החד-משמעית היתה לבצע את ההפרדות, להרחיק, לא לתת להורים שרוצים לראות בבנם את מוקד הפרנסה של המשפחה ושל החמולה להתערב.

אבשלום וילן: מצד שני, מתארים פה תיאורים, כפי ששמענו, על כך שההנהלה נותנת יד ללחץ מאורגן על מאמן.

אבשלום וילן: למשל בקריית-גת על מר גילי לנדאו.

אבשלום וילן: איפה אתם בתוך הסיפור הזה?

אבשלום וילן: האם אתם מהאו"ם?

אורי שילה: אנחנו לא מהאו"ם.

אורי שילה: יש דברים שהם לא מוסריים ויש דברים שהם לא חוקיים.

אורי שילה: אנחנו יכולים לטפל רק בדברים הלא חוקיים שבסמכותנו.

אורי שילה: כלומר, הגופים האלה, קבוצות כמו קריית-גת וכדומה, הם עמותות בפני עצמן.

אורי שילה: יש להם את ההנהלה שלהם, החברים שלהם, תקנון המשמעת שלהם והקוד האתי שלהם.

אורי שילה: הם מתנהלים בצורה עצמאית והם חברים בהתאחדות לכדורגל.

אורי שילה: כמו שההתאחדות לכדורגל מתנהלת בצורה עצמאית והיא חברה באופ"א לדוגמה.

אורי שילה: אנחנו יכולים לטפל רק בדברים שהם לא חוקיים.

אורי שילה: אם היום יש איזה התנהגות שאינה הולמת של נשיא קבוצה או של מנהל קבוצה ומוגשת תלונה, או שאנחנו רואים למשל קטע מצולם בוידיאו באחת התכניות על שאחד ממנהלי הקבוצות משתלח בוועדות המשמעת של ההתאחדות לכדורגל או משמיץ מוסדות שיפוטיים כאלה ואחרים - יש לנו את הסמכות להעמיד אותם לדין.

אורי שילה: כשיש כתבות כלשהן או התנצחויות בעיתונים לגבי סגירת חדר של מאמן כזה או אחר, ההתאחדות לכדורגל לא יכולה לקום בבוקר ולהגיד: אנחנו מעמידים לדין את קריית-גת על זה שהם נעלו למר גילי לנדאו את החדר.

אורי שילה: זה ברמת יחסי האנוש בין המאמן לבין מנהלי הקבוצה.

אבשלום וילן: לאור העדויות ששמענו פה בוועדת חקירה הפרלמנטרית בנושא האלימות בספורט, כשטען איגוד המאמנים שהנהלת קבוצה בליגת העל מעודדת הפעלת לחץ פיזי מתון כלפי מאמן הקבוצה, האם אתם יכולים לטפל בנושא הזה, לא מבחינה חוקתית, על-פי תקנון המשמעת, אלא בדרך הציבורית?

אבשלום וילן: הרי יש יושב-ראש להתאחדות לכדורגל, יש לה מנכ"ל, יש בה אנשי מקצוע.

אבשלום וילן: אפשר לקרוא לאנשי הנהלת קבוצת מכבי קריית-גת ולומר שנשמעו עדויות ושמבקשים מהקבוצה לטפל בנושא, להפסיק את זה אם אכן זה נכון.

אבשלום וילן: האם את זה מותר לכם לעשות?

אורי שילה: אני יושב פה כנציג משפטי ואני לא רוצה להיכנס לפוליטיקות של ההתאחדות לכדורגל.

אורי שילה: יש אנשים שעושים את זה טוב ממני.

אורי שילה: התערבות כזאת נעשתה כבר בעבר.

אורי שילה: בפתח-תקווה למשל היתה תמיד בעיה של הדרבי הפתח-תקוואי והיו ריסוסים על הקירות אצל משפחת לוזון.

אורי שילה: עד כמה שידוע לי הצדדים הוזמנו למפגש בהתאחדות לכדורגל למעין הבהרת עמדות.

אורי שילה: לגבי קריית-גת - בוודאי שזה יכול להיעשות אבל זה לא מעוגן בשום מסגרת תקנונית או חוקית.

אבשלום וילן: הדוגמה של פתח-תקווה היא הנותנת.

אבשלום וילן: הרי מבחינה פורמלית אתה צודק ואתה גם נציג משפטי, אבל הגוף הוא לא רק גוף פורמלי.

אבשלום וילן: בנושא האלימות וההגינות תפקידו גם להיות אקטיבי, לא רק פסיבי.

אבשלום וילן: דיברנו על כך לא פעם בוועדה.

אבשלום וילן: יש פה עדויות של איגוד המאמנים על מקרה מסוים.

אבשלום וילן: להתאחדות לכדורגל יש מוסדות ויושב-ראש.

אבשלום וילן: האם במקרה דנן, באופן בלתי פורמלי, יכולים לדבר עם אנשי קריית-גת ולבקש, אם התופעה הזאת אכן מתקיימת, לשים לה סוף?

אבשלום וילן: כפי שאמר מפכ"ל המשטרה, כפי שאמרו גם אנשי רעננה - וכך אמרנו בוועדה ליוסי אבוקסיס - מספיק שכוכב מתכופף או עושה רבע תנועה, עליו להכפיל את זה פי מיליון כי זה ה"אימפקט" של רבע התנועה שהוא עשה כלפי השופט, כאשר כל מדינת ישראל רואה את זה וילדים מזדהים איתו.

אבשלום וילן: ברגע שקהל בקריית-גת מקבל רק רמז שצריך ללחוץ על המאמן, אנחנו יודעים איזה עליהום ואיזה גיהנום עלול להיווצר.

אבשלום וילן: השאלה היא האם אתם תגידו: בתקנון לא כתוב, לכן אנחנו לא יכולים לעשות דבר; או שאתם תגלו גם מעורבות אקטיבית?

אבשלום וילן: תיפנו לקריית-גת ותגידו: חברים יקרים, נא לשים לזה סוף, אם אכן זה קיים.

אורי שילה: צריך להבין שהמקרה של קריית-גת הוא מקרה ספציפי אבל ברגע שנוצר איזה תקדים, שההתאחדות לכדורגל הופכת להיות מפשרת בסכסוכים לא פורמליים, זה יוצר לנו בעיה.

אורי שילה: היום זה קריית-גת, כאשר מר גילי לנדאו ואיגוד המאמנים טוענים ככה ויכול להיות שלהנהלת קריית-גת יש את הגירסה שלה שלא נשמעה עדיין.

אורי שילה: ברגע שאתה הופך את מר גברי לוי או את מר חיים צימר או אחד מהמנכ"לים להיות בורר בסכסוכים כאלה ואחרים, שקיימים כל יום בהתאחדות לכדורגל וקיימים בכל הקבוצות, מגיל נוער ועד גיל בוגרים, עם מאמנים ועם שחקנים וקבוצות, שלא מרוצים מהתפקוד שלהם - אין לנו מערכת שתוכל לטפל בזה.

אורי שילה: כשיש מקרים חריגים וקיצוניים - צריכה לבוא פנייה של איגוד המאמנים, ביוזמת מר גילי לנדאו, להתאחדות לכדורגל ובצורה לא פורמלית לנסות לטפל בבעיה ולפתור אותה.

אבשלום וילן: אני כידוע לכם שומר על הפרדות, אני כמחוקק לא רוצה להתערב בעבודתכם כגוף וולונטרי.

אבשלום וילן: אני יכול להביא פה לדיון בנושא האלימות מקרים ספציפיים.

אבשלום וילן: מכיוון שנציגים רשמיים של איגוד המאמנים העלו את הטענה הזאת בישיבת הוועדה, אני מבקש מכם לבדוק את הנושא ולטפל לפני שיהיה מאוחר מדי.

אבשלום וילן: אני במקרה מכיר קצת את הדרום.

אבשלום וילן: יש במחוזותינו דברים שעדיף לעצור אותם בזמן, אם אכן הם קורים.

אבשלום וילן: תבדקו את זה ותנסו.

אבשלום וילן: היתה פה פנייה רשמית.

אבשלום וילן: אני מתייחס לאיגוד המאמנים כגוף רשמי, מוסד מוכר במסגרת ההתאחדות לכדורגל שיש לו פונקציות.

אבשלום וילן: קיבלתי פנייה מסודרת בכתב , אנשים הופיעו והעידו ואני מבקש מכם לטפל בזה.

אורי שילה: אולי אפשר להעביר את הפנייה להתאחדות לכדורגל.

אבשלום וילן: נשלחו אליכם העתקים, למר גברי לוי, מר גדעון בריקמן ומר חיים צימר.

אבשלום וילן: אני מוכן לתת לך לצלם גם את המכתב של מר אמנון רז מ-28.1.2002.

אבשלום וילן: אני רוצה לסכם את הנושא.

אבשלום וילן: בישיבה הקודמת עסקנו בנושא משטרת ישראל והאכיפה.

אבשלום וילן: קיבלתם כאן סקירה תמציתית על-ידי מר פז כהן-גת על כך שבתחום משרד החינוך התחילו להתקדם דברים.

אבשלום וילן: בתחום החקיקה אמרה עו"ד מירב ישראלי אנחנו כמעט מוכנים, הצעת החוק הפרטית כבר עברה ואני מקווה שהשבוע יגמרו הדיונים בהצעת החוק הממשלתית.

אבשלום וילן: יש פה רף.

אבשלום וילן: עברנו כבר 2/3 מהליגה ואנחנו עכשיו לקראת ה-1/3 האחרון הבעייתי.

אבשלום וילן: אני לא יודע מי תהיה האלופה ומי יהיו היורדות.

אבשלום וילן: אני מדבר על כל הליגות.

אבשלום וילן: אנחנו מודעים לכך שזה המועד של הפורענות.

אבשלום וילן: אני קיוויתי שעד היציאה לפגרת האביב של הכנסת נעמוד כבר אחרי תהליך החקיקה.

אבשלום וילן: לצערי לא הצלחנו עדיין, זה קצת התעכב בגלל "הביורוקרטיה" הממשלתית.

אבשלום וילן: יושבים פה נציגי משרדי ממשלה וכן נציגי ההתאחדות לכדורגל ואיגוד המאמנים.

אבשלום וילן: אנחנו מוכרחים לעמוד היטב עם אצבע על הדופק.

אבשלום וילן: מקרה שקורה בבית-ספר תיכון, כפי ששמעתם פה, עם שני נערים שאין להם שום רקע של התפרעויות, רק מעיד על הר הגעש שעליו אנחנו יושבים.

אבשלום וילן: אם לא נירה בכל התותחים ובכל הכיוונים כל הזמן, אין ספק שידי משטרת ישראל יהיו עמוסות עבודה בתחום שהיא לא צריכה לעסוק בו.

אבשלום וילן: יש לצערנו הרבה תחומים אחרים בהם המשטרה צריכה היום להיות.

אבשלום וילן: אני מאמין שהדברים קשורים.

אבשלום וילן: לכן אני מבקש, גם מההתאחדות לכדורגל, לא רק להיות פסיבית ואחרי כן להסביר למה זה לא בתקנון אלא להיות אקטיבית.

אבשלום וילן: אני מאוד מקווה שגם הוועדה תגלה את האקטיביות הדרושה וננסה לקדם את זה.

אבשלום וילן: אני אומר עוד פעם, כל מנהלי הקבוצות, ויהיו הבכירים ביותר, ולו רק מה ששמעתי על מחלקות הנוער בהפועל פתח-תקווה, על לחץ ההורים ועל שההנהלה נותנת גיבוי או לא נותנת גיבוי, המקרים האלה יובאו לוועדה אחד-אחד, בעיקר כדי לטפל בהיבט הציבורי של הנושא.

אבשלום וילן: לפחות את העניין הזה ננסה לעקור, שברמת המועדונים הדברים יתנהלו בצורה מסודרת, עם כללים מאוד ברורים.

אבשלום וילן: נעבור לסעיף האחרון, הצעת חוק איסור ספסרות בכרטיסי מופעים, התשס"ב-2002.

מירב ישראלי: בסקירה הקודמת שלי בנושא הספסרות אמרתי שקיימת הצעת חוק של חבר הכנסת אליעזר זנדברג בעניין.

מירב ישראלי: היא הועברה לוועדת החוקה, חוק ומשפט.

מירב ישראלי: מאז הסקירה הקודמת נערך דיון בוועדת החוקה, חוק ומשפט בהצעת החוק הזאת.

מירב ישראלי: בעבר זה היה תיקון לחוק העונשין.

מירב ישראלי: בשלב זה הוחלט לעשות חוק נפרד.

מירב ישראלי: מה שהונח על שולחנכם הוא הנוסח שוועדת החוקה, חוק ומשפט אישרה לקריאה ראשונה.

אבשלום וילן: אם כך, צדיקים מלאכתם נעשית בידי אחרים.

מירב ישראלי: שימו לב שזה לא רק ספורט אלא מדובר על כל מופע.

אבשלום וילן: אין לי שום בעיה אם אנחנו נטפל בהיבט היותר רחב.

מירב ישראלי: יש פה איסור על מכירת כרטיסים מעבר למחיר הנקוב אלא באישור של בעל הזכויות המקוריות בכרטיס.

מירב ישראלי: יש פה החרגה של מי שיש לו רישיון לפי חוק רישוי עסקים.

מירב ישראלי: לקראת הקריאה השניה והשלישית יש נושאים שהושארו ועוד יידונו בהמשך, כמו למשל קביעת מידרג של ענישה, בגלל כל העבירות הנלוות שיש לספסרות.

מירב ישראלי: יש כל מיני חומרות שונות של עבירות נלוות לספסרות.

מירב ישראלי: כמו כן גם הנושא של שילוב בחוק הגנת הצרכן עוד יידון.

מירב ישראלי: בחוק הגנת הצרכן יש כל מיני מכשירים נוספים שמאפשרים אולי אכיפה יותר יעילה.

אבשלום וילן: האם זה יועלה להצבעה עוד לפני תום מושב הכנסת?

מירב ישראלי: מבחינת הליך פורמלי: זה אמור להתפרסם בימים הקרובים בנוסח כחול, אז תהיה הצבעה במליאה לקריאה ראשונה וזה יחזור לוועדה.

מירב ישראלי: אני משערת שזה יהיה כבר אחרי הפגרה.

אבשלום וילן: ביום חמישי אלך למשחק מול פרמה.

אבשלום וילן: האם כבר קיבלתם אישור ביטחוני?

מאיר הראל: קיבלנו את האישור הבטחוני וגם דיברו עם מר יעקב אראל ותמכו בקיום המשחק.

אבשלום וילן: נניח שהמשחק יתקיים.

אבשלום וילן: אם אני אחפש כרטיס וספסר יציע לי כרטיס במחיר מופקע, מה יקרה?

אבשלום וילן: אני רואה כמה ילדים ובני נוער רוצים לבוא למשחקים.

אבשלום וילן: כלומר, יהיו שם ספסרים שיחגגו ונכון לעכשיו אני מבין שמשטרת ישראל לא תיגע בהם.

אבשלום וילן: כלומר, הכל יהיה עניין של היצע וביקוש.

אבשלום וילן: יבוא ילד שירצה כרטיס ו"ישחטו" אותו.

מירב ישראלי: הבנתי שיש גם תמיכה של המשטרה בהצעת החוק הזאת.

מירב ישראלי: הם הביעו את הסכמתם כדי שהם יוכלו לבצע אכיפה.

חיים רמון: אנחנו לא מתנגדים לכך.

אבשלום וילן: אני מקווה שכל הכרטיסים למשחק מול פרמה ימכרו כדין ושספסרים לא יתעשרו על חשבון אנשים שרוצים לראות כדורגל.

אבשלום וילן: בהזדמנות זאת נאחל להפועל תל-אביב הצלחה.

אבשלום וילן: אני מקווה שימשיכו להצליח.

אבשלום וילן: הלוואי שיהיו עוד כמה קבוצות כאלה בארץ, שננצח בספורט בצורה חיובית.

אייל רק: אני רוצה להשלים את העדכון בנושא החקיקה, לגבי הצעת החוק לתיקון חוק בטיחות במקומות ציבוריים.

אייל רק: ברגעים אלה מתקיימת ישיבה במשרד המשפטים שנועדה להשלים, על-ידי הנסחית של משרד המשפטים, את הכנת הצעת החוק לקריאה ראשונה לפרסום בהצעות החוק.

אייל רק: אנחנו מקווים ומאמינים שזה יהיה עוד במושב הזה, לפחות ההעלאה לקריאה ראשונה.

אייל רק: לגבי תיקון תקנות התכנון והבנייה לצורך אפשרות הסרת הגדרות - גם בעניין זה הגיעו משרדי הממשלה להסכמה על דעת משרד הפנים ושר הפנים עומד לחתום על כך, אחרי שהוא נתן הסכמתו לנוסח.

אבשלום וילן: היתה החלטת ממשלה על העסקת 6,000 עובדים זרים בחקלאות אולם שר הפנים יצא מהאולם.

אבשלום וילן: מה אמרו אחרי כן שרי מפלגתו של שר הפנים?

אבשלום וילן: יש החלטת ממשלה ואנחנו נפעל בניגוד להחלטה.

אבשלום וילן: אני מאוד מקווה שבנושא דנן באמת נגיע להסכמה ושתהיה חתימתו.

אבשלום וילן: אמרתי, אנחנו נכנסים לשליש האחרון של הליגות וזה מתחיל להיות קריטי.

אבשלום וילן: אם לא נתארגן בהתאם, אחרי כן נצטרך להשמיע הסברים על האלימות שעלולה לפרוץ.

אבשלום וילן: תודה לכל הנוכחים.